ગુજરાતના આર્થિક વિકાસમાં એનઆરઆઈની સક્રિયતા વધી તેનું એક કારણ વાયબ્રન્ટ સમીટ પણ છે. ૨૦૦૩માં પ્રથમ વાયબ્રન્ટ ઈન્વેસ્ટમેન્ટ સમીટનું આયોજન કર્યું. આ એક મૌલિક અને નવી વાત હતી. તેમણે ઉતરાયણ એટલે કે મકરસંક્રાતિ જેવા તહેવારને વિકાસ સાથે જોડ્યો. અમદાવાદના ટાગોર હોલમાં જાન્યુઆરી ૨૦૦૩માં પ્રથમ વાયબ્રન્ટ ઈન્વેસ્ટમેન્ટ સમીટ મળી. પછી તો આ ઈન્વેસ્ટમેન્ટ સમીટે ઇતિહાસ રચ્યો. દર બે વર્ષે તેનું ગુજરાત સરકાર દ્વારા આયોજન થતું રહૃાું. ૨૦૦૩, ૨૦૦૫, ૨૦૦૭, ૨૦૦૯, ૨૦૧૧, ૨૦૧૩, ૨૦૧૫ અને ૨૦૧૭ આમ કુલ આઠ વાયબ્રન્ટ સમીટનું આયોજન થયું. કોઈ રાજ્યના વિકાસમાં આવા કોઈ નવા પ્રયોગનું માતબર પ્રદાન હોય તે ગુજરાતમાં જ જોવા મળે છે. આ સફળતા ઐતિહાસિક બની રહી. તેની ટીકા પણ થઈ. એવા આક્ષેપો પણ મૂકવામાં આવ્યા કે વાયબ્રન્ટ ઈન્વેસ્ટમેન્ટ સમીટમાં જે એમઓયુ થાય છે તે માત્ર કાગળ પર હોય છે. એ બધી વાતને બાજુ પર મૂકીને વિચાર કરીએ તો વિરોધીઓએ પણ એ ચોક્કસ સ્વીકારવું પડે કે વાયબ્રન્ટ ઈન્વેસ્ટમેન્ટ સમીટે માત્ર એનઆરજી, એનઆરઆઈને જ નહીં, વિદેશીઓને પણ ગુજરાતમાં રોકાણ કરવા માટે પ્રેર્યા.